CELEX: 62007TN0369
Language: el
Date: 2007-09-26 00:00:00
Title: Υπόθεση T-369/07: Προσφυγή της 26ης Σεπτεμβρίου 2007 — Λεττονία κατά Επιτροπής

10.11.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 269/66
            
         Προσφυγή της 26ης Σεπτεμβρίου 2007 — Λεττονία κατά Επιτροπής
   (Υπόθεση T-369/07)
   (2007/C 269/121)
   Γλώσσα διαδικασίας: η λεττονική
   Διάδικοι
   
      Προσφεύγουσα: Δημοκρατία της Λεττονίας (εκπρόσωποι: E. Balode-Buraka, K. Bārdiņa)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής C(2007)3409 της 13ης Ιουλίου 2007, σχετικά με την τροποποίηση του εθνικού σχεδίου κατανομής δικαιωμάτων εκπομπής αερίων θερμοκηπίου που κοινοποίησε η Λεττονία κατ' εφαρμογήν του άρθρου 3, παράγραφος 3, της αποφάσεως C/2006/5612 της Επιτροπής, της 29ης Νοεμβρίου 2006 (τελικό κείμενο), σχετικά με το εθνικό σχέδιο κατανομής δικαιωμάτων εκπομπής αερίων θερμοκηπίου που η Λεττονία είχε κοινοποιήσει σύμφωνα με την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου (1)·
            
         
               —
            
            
               να καταδικάσει την Επιτροπή στα δικαστικά έξοδα, και
            
         
               —
            
            
               να εκδικάσει την προσφυγή με την ταχεία διαδικασία.
            
         Ισχυρισμοί και κύρια επιχειρήματα
   Η προσφεύγουσα, η Δημοκρατία της Λεττονίας, θεωρεί ότι η Επιτροπή, ερμηνεύοντας εξαιρετικά ευρέως τις αρμοδιότητες που της παρέχει το άρθρο 9, παράγραφος 3, της οδηγίας 2003/87/ΕΚ, περιόρισε σημαντικά τα κυριαρχικά δικαιώματά της στον τομέα της ενέργειας, δηλαδή όσον αφορά την επιλογή των ενεργειακών πηγών της και την προμήθεια ηλεκτρικής ενέργειας, υπερβαίνοντας με τον τρόπο αυτό την αρμοδιότητα που προβλέπει το άρθρο 175, παράγραφος 2, στοιχείο γ', της Συνθήκης ΕΚ.
   Επιπλέον, η προσφεύγουσα θεωρεί ότι η Επιτροπή παραβίασε την αρχή της απαγορεύσεως των διακρίσεων, διότι εξαιτίας της εφαρμογής του τρόπου υπολογισμού που η τελευταία ακολούθησε για τον καθορισμό του συνολικού όγκου των επιτρεπομένων δικαιωμάτων εκπομπής αερίων, τα κράτη μέλη με περιορισμένο όγκο συνολικών εκπομπών περιέρχονται σε μειονεκτική θέση.
   Η προσφεύγουσα θεωρεί επίσης ότι το πρώτο κριτήριο του παραρτήματος III της οδηγίας 2003/87/ΕΚ παραβιάστηκε, διότι η Επιτροπή έλαβε την απόφασή της χωρίς να λάβει υπόψη τις διεθνείς υποχρεώσεις που επιβάλλει στη Δημοκρατία της Λεττονίας το Πρωτόκολλο του Κιότο.
   Τέλος, η απόφαση ελήφθη κατά παράβαση ουσιώδους τύπου, διότι δεν τηρήθηκε η προθεσμία που ορίζει το άρθρο 9, παράγραφος 3, της οδηγίας 2003/87/ΕΚ, για την απόρριψη του σχεδίου.
   
      (1)  Οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (ΕΕ L 275 της 25.10.2003, σ. 32).